
    Forord
   
  

  
   Denne boken er skrevet på bakgrunn av at jeg gjennom en tid på over 40 år arbeidet som forsker og lærer ved Psykologisk institutt, Universitetet i Oslo. Selv om mitt hovedanliggende har vært forsøket på å forstå sped- og småbarns atferd og utvikling, har jeg samtidig prøvd å ha en kritisk holdning til faget. Jeg har gått ut fra at selv en spedbarnspsykolog må kunne stå inne for synspunktet om at mulighetenes vindu ikke blir lukket når de første tusen levedager har passert. Det kan vi anta ettersom personens vekst er bestemt av et subtilt samvirke mellom biologiske predisposisjoner og tidlige erfaringer, senere opplevelser, kulturens egenart og et mangfold av tilfeldige faktorer.
  

  
   Jeg har hatt god hjelp underveis av innsiktsfulle kolleger og samarbeidsvillige foreldre med barn som var med i mange forskningsprosjekter. God innsikt i praktisk og klinisk arbeid fikk jeg gjennom et samarbeid med Aline spedbarnsenter. Det har vært en glede å se den økte innsikten som har vokst frem i løpet av min virketid for de minste barna og å forstå hvilken betydning tilknytningsrelasjoner har for utviklingens mange fasetter.
  

  
   De mest grunnleggende studier av tilknytning hos sped- og småbarn ble gjort i perioden fra 1970 til 2000, og av den grunn har jeg måttet henvise til mange av de eldre studiene. Men tiden fra tusenårsskiftet har sett en voksende interesse også for tilknytning hos barn i skolealder, noe som gjør at denne reviderte utgaven har et utvidet aldersperspektiv sammenlignet med førsteutgaven. En annen strømning med røtter i tilknytningsteoriens opprinnelige idé, og med konsekvens for denne revisjonen, er den revitaliserte erkjennelsen av evolusjonsbiologiens rolle for forståelsen av barns tilknytning. I tillegg er det i de senere år kommet frem enkelte kritiske synspunkter på tilknytningsteorien slik den opprinnelig ble formulert. Disse har jeg også forsøkt å få med i denne utgaven.
  

  
   Boken er en revidert og forkortet utgave av førsteutgaven utgitt i 2002. Den har flere nye kapitler, innholdet er vesentlig forandret og teksten er for det meste skrevet på nytt og forhåpentligvis blitt mer leservennlig.
  

  
   Boken er tilegnet mine oldebarn Ludvig, Olivia og Alva.
  

  
   Drammen, 5. juni 2023
  

  
   
    Lars Smith

